Deg uḥric wis sin n tezrawt-a, nemmeslay-d ɣef wayen yerzan teẓri tasenmettit n tewsit n wungal n tsekla n taqbaylitt. Dɣa deg yixef amezwaru n uḥric-a, newwi-d awal ɣef snat n tmeḍranin-a  asennulfu aseklan akked tfuras tiseklanin s yin nwala amek i yettbeddil usennulfu aseklan ara d- yebḍun ɣef win i t-id- yessnulfan, maḥsub amek i d- yettuɣal d tifuras tiseklanin, zemrent ad idirent d tineḍruyin tillelyin. Nufad, anect-a yettilli-d ilmend n leqdic amenzu, ayen i wumi nsemma tamiḍrant n usizreg. Deg tezwara n yixef-a nefka-d tibadutin n sin yimeslayen-a igejdanen asennulfu aseklan, d win n ufares aseklan akked win n usizreg s tmuɣli n teẓri tasenmettit n tsekla. Syen nemmeslay-d ɣef umaḍal n usizreg n tewsit n ungal n tsekla taqbaylit, anda id- nwala d acu i d ṣṣenf n yimazragen id-yell an s lmendad n usizreg n tewsit-a deg unnar n udlis i d-yettwarun s teqbaylit.Anect-a yefka-yaɣ-it-id unadi amezwaru i nexdem deg unnar ilmend n umuɣ n tuttriwin inaw amenzu.